Source: http://scripta.kotus.fi/visk/sisallys.php?p=48
Timestamp: 2020-08-08 09:24:32+00:00
Document Index: 14338907

Matched Legal Cases: ['§ 48', '§ 48', '§ 52', '§ 116', '§ 300', 'kko\n', 'kko ']

VISK - § 48 Vartalonvaihtelu konditionaalissa ja superlatiivissa
SISÄLLYS > SANAT > Fonologia ja morfofonologia > Morfofonologinen vaihtelu > Vartalonloppuiset vokaalivaihtelut > Vaihtelu A : O ~ ∅ > § 48 Vartalonvaihtelu konditionaalissa ja superlatiivissa
Asetelma 18 esittää vartalonvaihtelun konditionaalissa. Verbin vartalovokaali A säilyy isi-tunnuksen edellä (anta-isi). Pitkään AA-vokaaliin päättyvissä supistumaverbien vartaloissa vokaali lyhenee (hyppä-isi » § 52), muissa supistumavartaloissa lopun vokaaliyhtymä säilyy konditionaalin tunnuksen edellä (rupea-isi, katoa-isi-t, kerkiä-isi-mme, halua-isi-n). Kuitenkin puhutussa kielessä loppuvokaali voi kadota eA‑, OA- ja UA-loppuisista supistumavartaloista, jolloin vartalon lopussa on vain vokaaliyhtymän alkukomponentti (rupe-is, kato-isi-t, halu-isi-n » § 116 ryhmä g).
Asetelma 18: Vaihtelu A : A (~ ∅) verbien konditionaalissa
(a)a-vartalot (ä)ä-vartalot
A : A aja- : aja-isi elä- : elä-isi
kannatta- : kannatta-isi käsittä- : käsittä-isi
Supistumaverbi:
A : ∅ hakkaa- : hakka-isi pelkää- : pelkä-isi
A : A ~ ∅ lohkea- : lohkea-isi ~ (puhek.) lohke-is(i) repeä- : repeä-isi ~
(puhek.) repe-is(i)
halua- : halua-isi ~ (puhek.) halu-is(i)
A : A kutia- : kutia-isi selviä- : selviä-isi
Superlatiivissa A-vartaloisten adjektiivien vartalon loppuvokaalin pääedustuma on kato (» asetelma 19). Vartalo voi kuitenkin joskus olla monikkovartalon vaikutuksesta myös O:llinen, esim. superlatiivi räväk-in ~ räväkö-in, kivin ~ kivoin, tiukin ~ tiukoin (» § 300; vrt. mon. räväköissä ~ räväkissä, kivoissa, tiukoilla ~ tiukilla).
Asetelma 19: Vaihtelu A : O ~ ∅ adjektiivien superlatiivissa ja monikossa
Vartalo Superlatiivi Monikko
a : ∅ : o halva- halv-in halvo-i-
tiuka- tiuk-in tiuko-i-
a : ∅ ~ o : o kiva- kiv-in ~ kivo-in kivo-i-
ä : ∅ : ∅ selvä- selv-in selv-i-
tyhmä- tyhm-in tyhm-i-
A : ∅ ~ O : ∅ ~ O napaka- napak-in ~ napako-in napako-i-
räväkä- räväk-in (~ räväkö-in) räväkö-i- (~ räväk(k)-i-)
Huom. Superlatiivin nominatiivi ja monikon instruktiivi ovat useimmilla adjektiiveilla samanlaiset, esim. selvin ero – selvin sanoin, mutta joillakin instruktiivi on o:llinen, esim. Tämä mekko oli halvin vrt. Elokuva oli tehty halvoin trikein.